Derbi navarro-aragonés

O **derbi navarro-aragonés** ye o partiu de fútbol entre o Real Zaragoza y o Club Atlético Osasuna, os primers equipos d'as ciudaz de Zaragoza y Pamplona, capitals d'Aragón y Navarra.

## Historia
A relación entre os equipos de fútbol d'as ciudaz de Pamplona y Zaragoza son viellas y han estau mientres muitos anyos de cordialidat, fendo d'o derbi navarro-aragonés un partiu siempre especial ta as dos aficions.

A buena relación entre os equipos prencipals d'istas ciudaz ha feito que os vecins estasen encargaus d'a inauguración d'os estadios de l'atro. Asinas estió ya l'Osasuna o convidau en a devantadera d'o estadio de Torrero, chugando o 7 d'octubre de 1923 contra o Iberia, propietario d'o campo por ixas envueltas y predecesor d'o Real Zaragoza. Sería ya con ista denominación cuan o Real Zaragoza inauguraría o suyo nuevo estadio de la Romareda o 8 de setiembre de 1957, tamién en un partiu contra o Club Atlético Osasuna. Anyos dimpués, o 2 de setiembre de 1967 o Real Zaragoza vesitaba o estadio El Sadar ta inaugurar-lo chugando o Torneyo Ciudat de Pamplona contra os portugueses d'o Vitoria de Setubal

A rivalidat entre as dos aficions prencipia o 4 d'octubre de 1987 en un partiu en o estadio de la Romareda que ganó o Real Zaragoza por 1-0 Como yera normal en a decada de 1980 dica 7.000 aficionaus *rojillos* gosaban viachar enta a capital de l'Ebro ta veyer a o suyo equipo aproveitando o feito de que as dos ciudaz se troban prou amanadas. En metat d'o partiu un obchecto cayió dende a grada a on se trobaban os ultras zaragocistas impactando contra Roberto, portero de l'Osasuna, fendo que a policía prencipiase a cargar contra os aficionaus osasunistas por as suyas protestas. Iste incident chunto a o naiximiento l'anyo anterior (1986) d'o Ligallo Fondo Norte, colla ultra d'o Real Zaragoza d'ideolochía prencipalment d'ultradreita y ixe mesmo anyo en o siguient partiu de liga (1987) d'Indar Gorri, ultras de l'Osasuna d'ideolochía nacionalista d'ezquierdas, han feito que as relacions s'haigan tornau encara piors en as zagueras decadas.

En l'actualidat, encara que as penyas y as directivas d'os dos equipos miran de tornar a las relacions d'amistanza d'antis mas, a rivalidat contina estando prou gran y o partiu ye declarau d'alto risque toz os anyos.

## Partius oficials
Encara que os dos equipos s'han enfrentau en a-saber-las ocasions, en ista tabla se recullen nomás os partius oficials entre os dos clubs. En cada caso apareixe a denominación oficial de l'equipo en l'inte en que se chugó o partiu. En negreta o ganador d'o partiu si bi'n ha:

## Estatisticas
As estatisticas d'os partius oficials chugaus dica l'actualidat son as siguients:

### Estadio
O derbi navarro-aragonés s'ha chugau en partiu oficial en dica 5 escenarios diferents. O estadio de la Romareda ye o recinto esportivo a on mas partius oficials entre istos dos equipos s'han disputau, seguiu d'o estadio El Sadar (que en cuatre ocasions levaba o nombre de Reyno de Navarra). Cal destacar o partiu chugau en o estadio de San Mamés ta desempatar a eliminatoria de primera ronda d'a Copa d'o Cheneralismo 1942, estando l'unico derbi navarro-aragonés chugau difuera de tierras navarras u aragonesas.

## Referencias

## Se veiga tamién
* Derbi de Moncayo.
* Derbi aragonés.